VSL sklep IV Cpg 54/98
Sodna praksa višjih sodišč, 1998-11-19

bančna dejavnost - likvidacija banke - preoblikovanje banke v nebančno delniško družbo

V primeru sprejetja sklepa o prenehanju opravljanja bančnih dejavnosti se banka ne more preoblikovati v "nebančno" delniško družbo, ampak se likvidira, saj več ne izpolnjuje pogojev za nadaljnje poslovanje.

Pritožba se kot neutemeljena zavrne in se sklep registrskega sodišča v izpodbijanem delu potrdi.

Registrsko sodišče je zavrnilo predlog za vpis spremembe firme, dejavnosti in nadzornega sveta (1. točka izreka), medtem ko je vpisal priglasitev zapisnika 17. rednega zbora banke z dne 29.9.1998 (2. točka izreka).

Proti navedenemu sklepu se je predlagateljica pritožila. Uveljavljala je pritožbena razloga zmotne uporabe materialnega prava in kršitve določb postopka vpisa v sodni register. Predlagala pa je spremembo izpodbijanega sklepa z vpisom spremembe firme, dejavnosti in nadzornega sveta oziroma (podrejeno) razveljavitev izpodbijanega sklepa z vrnitvijo zadeve registrskemu sodišču v novo odločanje.

Bančne dejavnosti so dejavnosti posebnega pomena. Zato zanje ne veljajo določbe Zakona o gospodarskih družbah (ZGD) kot splošnega predpisa, ampak določbe Zakona o bankah in hranilnicah (ZBH) ter določbe Zakona o predsanaciji, sanaciji, stečaju in likvidaciji bank in hranilnic (ZPSSLBH) kot posebnih predpisov.

Banka je pravna oseba, katere predmet poslovanja je opravljanje bančnih poslov iz 1. odst. 2. čl. ZBH (1. čl. ZBH), ne pa nebančnih poslov. Sprejetje sklepa (št. 10) o opustitvi (prenehanju) opravljanj bančnih dejavnosti (na 17. rednem zboru banke dne 29.9.1998) zato smiselno pomeni sprejetje sklepa o prenehanju banke. Banka, ki ne opravlja bančnih poslov, namreč ne izpolnjuje pogojev za nadaljnje poslovanje (kot to ugotavlja tudi Banka Slovenije v 2. točki izreka svoje odločbe z dne 5.10.1998, z oznako 03/15-98 (priloga C 1)).

V takem primeru so banki podani pogoji za uvedbo likvidacijskega postopka (kot to v skladu s 1. odst. 32. čl. ZPSSLBH v svoji odločbi dne 12.10.1998, z oznako 06/14-98 (priloga C 2), ugotavlja tudi Banka Slovenije). Zato sledi postopek likvidacije banke (gl. 3. odst. 32. čl. ZPSSLBH in 3. odst. 18. čl. ZBH). Torej ni možno preoblikovanje banke (delniške družbe) v nebančno delniško družbo (v smislu 3. odst. 96. čl. Uredbe o vpisu družb in drugih pravnih oseb v sodni register (Uredbe)).

Glede na navedeno se pritožbene navedbe pokažejo kot neutemeljene.

Zato je sodišče druge stopnje na podlagi 2. tč. 39. čl. Zakona o sodnem registru (ZSR) pritožbo zavrnilo ter potrdilo materialnopravno in procesnopravno pravilen sklep registrskega sodišča v njegovem izpodbijanem delu (kar pa ne pomeni, da ne bo možno po predpisanem postopku na novo ustanoviti nebančne delniške družbe).

Zavrnitev pritožbe in potrditev sklepa registrskega sodišča se ne nanaša samo na "priglasitev spremembe firme in dejavnosti", ampak tud na "priglasitev nadzornega sveta". Iz notarskega zapisnika 17. redneg zbora banke (priloga A 1) namreč izhaja, da je bil sklep (št. 11 v zvezi s sklepom št. 12) o oblikovanju nadzornega sveta sprejet v posledici že omenjenega sklepa št. 10, kar pomeni, da je bil na zboru banke sprejet sklep o oblikovanju nadzornega sveta v nebančni delnišk družbi (v katero naj bi se "preoblikovala" banka). Predmet priglasitv torej ni bil nadzorni svet, oblikovan v banki.

ZPSS člen 32,  32/1,  32/3,  32,  32/1,  32/3.  ZBH člen 1,  2,  2/1,  18,  18/3,  1,  2,  2/1,  18,  18/3.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.